32003R1082
L 156/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 1082/2003 НА КОМИСИЯТА
от 23 юни 2003 година
за определяне на подробни правила за прилагането на Регламент (EO) № 1760/2000 на Европейския парламент и на Съвета относно минималното ниво на контрол, който следва да се извършва в рамките на системата за идентификация и регистрация на едър рогат добитък
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EO) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и на продукти от говеждо месо и за отмяна на Регламент (EO) № 820/97 на Съвета (1), и по-специално член 10, буква г) от него,
като има предвид, че:
(1)
Регламент (EO) № 2630/97 на Комисията от 29 декември 1997 г. относно определяне на подробни правила за прилагането на Регламент (EO) № 820/97 на Съвета относно минималното ниво на контрол, извършван в рамките на системата за идентификация и регистрация на едър рогат добитък (2) е изменян значително няколко пъти (3). В интерес на яснотата и рационалността посоченият регламент трябва да бъде кодифициран.
(2)
Подходящо е да се определи минимално ниво на контрол, за да се гарантира правилното прилагане на системата за идентификация и регистрация на едър рогат добитък.
(3)
Компетентният орган във всяка държава-членка трябва да извършва контрол на базата на анализ на риска. Анализът на риска трябва да отчита всички съответни фактори, включително по-специално въпросите на общественото здраве и здравето на животните.
(4)
По принцип всички животни от едно стопанство трябва бъдат обхванати от контрола. Въпреки това, когато по причини от практически характер не е възможно да бъдат събрани всички животни от стопанството за 48 часа, компетентният орган може да предвиди подходяща извадкова система.
(5)
Компетентният орган на всяка от държавите-членки трябва да извършва инспекции на място, които по принцип следва да не бъдат предварително обявявани, както е предвидено в Регламент (EИО) № 3508/92 на Съвета от 27 ноември 1992 г. относно установяване на интегрирана система за администриране и контрол за някои схеми на подпомагане на Общността (4), последно изменен от Регламент (EO) № 495/2001 на Комисията (5).
(6)
Държавите-членки трябва да изпращат годишен доклад на Комисията, който съдържа подробности за прилагането на контрола.
(7)
Комисията предоставя на държавите-членки модел на доклада.
(8)
Мерките, предвидени в настоящия регламент, са в съответствие със становището на Комитета на Европейския фонд за ориентиране и гарантиране на земеделието,
ПРИЕ НАСТОЯЩИЯ РЕГЛАМЕНТ:
Член 1
Контролът, предвиден в системата за идентификация и регистрация на едър рогат добитък, трябва да отговаря поне на минималните изисквания, определени в членове 2 до 5.
Член 2
1. Във всяка държава-членка компетентният орган извършва инспекции на място, които могат да бъдат съчетавани с други инспекции, разпоредени от законодателството на Общността. Тези инспекции обхващат всяка година най-малко 10 % от стопанствата, разположени на територията на всяка държава-членка. Минималното ниво на контрол се увеличава незабавно, ако бъде установено, че не се спазва законодателството на Общността, свързано с идентификацията.
2. Чрез дерогация от параграф 1, когато държава-членка разполага с напълно оперативна компютъризирана база данни съгласно член 5 от Регламент (EO) № 1760/2000, който предвижда ефективни средства за кръстосани проверки, може да бъде предвидено ниво от 5 %.
3. Подборът на стопанства за инспектиране от компетентния орган се извършва на базата на анализ на риска.
4. Анализът на риска за всяко стопанство отчита по-специално следното:
a)
броя на животните в стопанството, в това число подробности за присъстващите животни и за идентифицираните животни в стопанството;
б)
въпроси, свързани с общественото здраве и здравето на животните, и по-специално съществуване на предишни огнища на болести;
в)
размера на годишната премия за едър рогат добитък, искана и/или платена на стопанството, в сравнение със сумата, платена за предходната година;
г)
значителни промени в сравнение с положението от предишната година;
д)
резултати от проверки, направени през предишни години, и по-специално:
i)
правилното поддържане на регистър на стопанството, както е предвидено в Регламент (EO) № 2629/97 на Комисията (6);
ii)
правилното поддържане на паспорти на животните в стопанството, както е предвидено в Регламент (EO) № 2629/97;
е)
правилно предаване на данните на компетентния орган;
ж)
други критерии, определени от държавите-членки.
5. Всяка инспекция трябва да бъде предмет на доклад, стандартизиран на национално ниво, определящ резултатите от контрола и всякакви незадоволителни заключения, причината за контрола и присъстващите лица. На стопанина или на негов представител се дава възможност да подпише доклада и, ако е необходимо, да заяви забележките си към съдържанието.
6. Копията от доклада, посочени в параграф 5, когато с него са открити нарушения на Регламент (EO) № 1760/2000, се изпращат до компетентните органи, отговорни за прилагането на Регламент (EO) № 2419/2001 на Комисията (7).
Член 3
1. Контролът обхваща всички животни в стопанството, за които Регламент (EO) № 1760/2000 е предвидил идентификация.
2. Чрез дерогация от параграф 1, ако по практически причини не е възможно да бъдат събрани животните в стопанството за период от 48 часа, компетентният орган може да разпореди извадкова система, която осигурява надеждно ниво на контрол.
Член 4
Проверките на място по принцип не се обявяват предварително. Когато има предварително уведомяване, до трябва да бъде ограничено до необходимия стриктен минимум и по общо правило да не надвишава 48 часа.
Член 5
1. Всяка държава-членка изготвя годишен доклад до Комисията преди 1 юли всяка година, като предоставя подробна информация за следното:
a)
броят на стопанствата в съответната държава-членка;
б)
броят на инспекциите, направени по смисъла на член 2;
в)
броят на животните, които са били инспектирани;
г)
установени нарушения;
д)
наложените санкции съгласно член 22 от Регламент (EO) № 1760/2000.
2. Информацията, посочена в параграф 1, се изпраща на Комисията по структурата на модела, представен в приложение I.
Член 6
Регламент (EO) № 2630/97 се отменя.
Позоваванията на отменения регламент се тълкуват като позовавания на настоящия регламент и се четат съобразно таблицата за съответствие, съдържаща се в приложение III.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юни 2003 година.